Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 139/12/5505	Liptovský Mikuláš, 19.4.2012
EEČ : 2-39-119-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
Od decembra 2011 do 19. 4. 2012 neplatil výživné na svojho syna XXXXX, nar. XXXXX XXXXX, hoci je živnostník a má pravidelný príjem a výška výživného mu bola určená rozsudkom Okresného súdu XXXXX XXXXX zo dňa XXXXX vo výške 70,- € mesačne, do rúk svojho syna XXXXX, bytom XXXXX, okres XXXXX a tak za uvedené obdobie dlhoval XXXXX najmenej 350,- €.
Právna veta:
lebo zanikla trestnosť činu
Odôvodnenie:
	Poverený príslušník Obvodného oddelenia PZ v Lipt. Hrádku uznesením ORP-XXXXX dňa XXXXX začal podľa § 199 ods. 1 Tr. poriadku trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zákona pre skutok uvedený vo výrokovej časti tohto uznesenia.
	Po skončení skráteného vyšetrovania mi poverený príslušník predložil spisový materiál s návrhom na zastavenie trestného stíhania, pretože zanikla trestnosť činu. 
	V rámci prokurátorského dozoru som preskúmala predmetný spisový materiál, ako aj dôkazy, ktoré poverený príslušník zabezpečil v priebehu skráteného vyšetrovania a zistila som nasledovný stav. 
	Obvinený XXXXX ku skutku, ktorý sa mu kladie za vinu uviedol, že je si vedomý vyživovacej povinnosti na syna XXXXX vo výške 70,- € mesačne. Neplatil výživné preto, lebo nemal dostatok finančných prostriedkov a okrem tohto syna má z iného vzťahu dve ďalšie deti. Je živnostník a mesačný príjem má okolo 350,- €. Ďalej uviedol, že celé dlžné výživné od decembra 2011 do apríla 2012 vrátane, v celkovej výške 350,- €, svojmu synovi uhradil.
	Svedok XXXXX uviedol, že obvinený mu neplatil výživné od decembra 2011 a celé dlžné výživné mu vo výške 350,- € uhradil. V dôsledku neplatenia výživného núdzou netrpel. 
	Z rozsudku Okresného súdu XXXXX XXXXX zo dňa XXXXX vyplýva, že obvinený bol zaviazaný platiť zvýšené výživné na svojho syna XXXXX, nar. 28. 1. 1992, vo výške 70,- € mesačne, k jeho rukám. 
	Z potvrdenia na č. l. 6 vyplýva, že XXXXX je študentom 2. ročníka na Vysokej škole XXXXX
	Prečinu zanedbania povinnej výživy podľa § 207 ods. 1 Tr. zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.
	Podľa § 86 písm. a/ Tr. zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	Obvinený tým, že neplatil výživné po dobu dlhšiu ako 3 mesiace, naplnil zákonné znaky skutkovej podstaty uvedeného prečinu.
	Keďže obvinený celé dlžné výživné uhradil a neplatenie výživného nemalo na jeho syna trvalo nepriaznivé následky, bolo potrebné rozhodnúť tak, ako je uvedené vo výrokovej časti tohto uznesenia. 
	
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Chovančíková
prokurátorka